4-jarige brand met koekkersies by dagsorgsentrumDie 4-jarige Laylah Smidt het tweedegraadse brandwonde by ‘n dagsorgsentrum opgedoen toe sy haar verjaardagkersies wou doodblaas. Haar ma, Cindy, is briesend nadat die dagsorgsentrum in Parow, in die Wes-Kaap, haar nie van die voorval ingelig het nie, het Die Burger Woensdag berig. “Sy het verlede week verjaar en ek het die koek na die dagsorg gestuur. Toe sy die kersies moes doodblaas, het haar hare glo vlamgevat,” het Cindy gesê. Die sentrum het haar glo nie direk, na die voorval plaasgevind het, gekontak nie en die kind is ook nie na ŉ dokter geneem nie. Cindy het eers van die voorval te hore gekom nadat ŉ familielid Laylah by die sentrum gaan haal het. Laylah het brandwonde aan haar voorkop opgedoen en haar linker wenkbrou het geskroei. Die hoof van die sentrum, Desiré du Toit, het die voorval bevestig. “Dit het ons almal geskok. Ek wou nog vir Cindy bel, maar als het so vinnig gebeur. Ons het ys op die wond gesit, waarna ek Laylah se lêer in my kantoor gesoek het om haar ma te kontak. Toe ek weer sien, is hier ’n familielid wat haar kom haal het,” het Du Toit gesê. Lees meer hier.